Председник Александар Вучић изјавио је да би за Србију био добитак да добије "један метар на Косову" где, како је казао, "данас немамо ништа". Током посете селу Доњи Бањани, код Љига, рекао је да га у вези с Бриселским дијалогом критикују они који су "поставили границу између Србије и Косова, а данас би хтели Скадар и Глоговац". "Писмо Владимиру Путину је послао човек који је поставио границу, а ми бисмо рекли 'административну линију' на Брњаку, у његовој општини Зубин Поток. Он и његова власт поставили су границу на Јарињу, а данас говоре: 'Ми бисмо и Скадар, свакако нам дајте Глоговац', а онда се питате да ли је то реално", казао је Вучић. Уз оцену да је претходна власт, до 2012. године, ставила "печат и восак на косовску независност", Вучић је казао да се садашња власт бори да "добијемо шта можемо за свој народ и своју државу". "Све што су они изгубили, да један метар добијемо, добитак је, јер сада немамо ништа. Људи треба да имају поверења у своје руководство које даноноћно ради на том питању. Данас нисмо сасвим искључени из тога, а до 2012. године само су чекали да ставимо потпис на независност која је Косову дата", казао је Вучић. Оценио је и да је унутрашњи дијалог о Косову "апсолутно успео" и да су се чула различита мишљења, да је било "чак и увреда", али да то показује да је расправа била слободна и демократска. Вучић је рекао да је распон мишљења био од оних који кажу "признајте независно Косово, ништа немојте да радите, то је реалност", до оних који кажу "немојте ништа из реалности да гледате, јер ми треба живимо само у небесима". Како је додао, "о Косову ћемо још имати да разговарамо, још много да причамо са народом" и изнео да сматра да је "највећи број људи у Србији одоговоран и рационалан" и да "размишља о опстанку Србије и њеној будућности". Не желим ниједном ружном речју да се обратим Амфилохију, ни онима који прете смрћу На питање да прокоментарише да су се у Данасу, проевропском листу, појавили заједно Марко Јакшић и Амфилохије Радовић, Вучић је рекао да се не ради о проевропској или антиевропској оријентацији тог листа, већ о томе да он даје простор само таквим људима да се буде против владе и Вучића, ма одакле долазила критика. "Добар им је и Шкељзен Малићи и Амфилохије. Све је добро само да је против мене... Али, то је демократија и говори да живимо у здравом друштву. Да би неког победили, морате да имате идеју, план и програм, а не мржњу", поручио је он. Рекао је да не жели ниједном ружном речју да се обрати Амфилохију, ни онима који прете смрћу. "Највише се смејем највећим будалама који кажу да је Вучић неком нешто обећао када је дошао на власт. Сваки лекар може да установи то лудило. Да је тако било, знате ли колико би било среће у Вашингтону и Бриселу, а не као сада да не знају шта ће са Вучићем", додао је он истичући да свако ваљда носи своју карму и да треба да ради по својој савести. Изразио је уверење да су људи у Србији одговорни и да размишљају о будућности, о Србији и њеном опстанку. Путин прихватио позив, долази у Београд Председник Србије Александар Вучић потврдио је данас да је председник Русије Владимир Путин прихватио позив за посету Београду, поводом обележавања 100 година од победе у Првом светском рату. Према писању медија, Путин ће доћи у Београд 1. новембра. Вучић је истакао да ће Србија обележити, не 100 година од примирја, већ од победе савезника у Великом рату, међу којима су били и наши јунаци, на које смо поносни, каже, као и на њихову жртву за отаџбину. Мислим да ће у новембру бити повећање плата и пензија Председник Србије Александар Вучић најавио је данас повећање плата и пензија у новембру ове године. "Мислим да ће од новембра ићи повећање плата и пензија. За четири месеца пензионери ће имати значајно увећане пензије, а и људи у јавном сектору значајно увећане плате", рекао је Вучић новинарима у Доњим Бањанима. Your browser does not support the video tag. Засеок Петрић добио асфалтирани пут Слободану Петрићу, сељаку из Петрића, недалеко од Љига, данас је испуњено обећање које му је недавно дао председник Србије Александар Вучић - локални пут у његовом засеоку, који је деценијама био у блату, добио је асфалт. Петрићу је председник Србије током свечаности пробијања тунела "Бранчић" на Kоридору 11 обећао да ће до његовог дома следећи пут доћи асфалтираним путем, и данас је то учинио. "Поносан сам, не зато што смо урадили један километар и 30 метара пута, већ што смо показали и што су ови људи доказали да држава постоји због њих, да је наш посао да испунимо њихове захтеве и да кад год можемо учинимо грађанима", нагласио је председник Србије. Поносан сам, не зато што смо урадили 1 км и 30 м пута, већ што смо показали и што су ови људи доказали да држава постоји због њих, да је наш посао да испунимо њихове захтеве и да кад год можемо учинимо грађанима – са домаћином Слободаном Петрићем. pic.twitter.com/kCwQRBBrSN — Александар Вучић (@predsednikrs) June 30, 2018 "Ово је за нас животно питање. Ништа нам не вреди све друго овде што је све лепо, ако не можете да дођете кући као човек и да вам други људи дођу у госте" рекао је Петрић и захвалио председнику Србије на томе што је након толико деценија засеок добио асфалт, али и његовим сарадницима потпредседници владе Зорани Михајловић и директору "Путева Србије" Зорану Дробњаку. У дворишту куће Петрић председника су дочекали Слободанова супруга, ћерка, зет, сестра и унуци, а дочекан је слатком и водом. Вучића је интересовало које још проблеме имају људи у Петрићу, а они су навели да им је неопходан и канал поред пута, на шта је председник рекао да ће и то бити урађено. Мало је деце У обраћању новинарима, председник Србије је рекао да тих 1,3 километара асфалтираног пута показује да држава стоји иза грађана и да је њен посао да испуни њихове захтеве и да их чује и саслуша. "Оно што је моја највећа брига, а урађена је комплетна анализа за 2017. годину, је мало деце" рекао је председник Србије и додао да то све "нема везе" са дужином живота, већ нас спасава само више деце у будућности. Kако је рекао, и ако се удвоструче сва давања, није сигуран да ће и то бити довољно за раст популације, јер просто морамо да се мењамо и да схватимо да нам је једина шанса већи број деце. Додао је и да га не интересује уопште шта ће разне феминистичке и друге организације да кажу и шта ће му пребацивати, јер то је озбиљан проблем са којим се Србија сусреће. (Бета) Видети још: "Отаџбина": Отворено писмо Владимиру Путину - пријатељством Русије и сусретима са Вама режим Александра Вучића пред домаћом јавношћу прикрива своју косовску издају Славиша Ристић: Јасно је да ова власт има обавезу да потпише правно-обавезујући споразум, а да би то ставила у други план - измишља разноразне државне ударе и атентате НСПМ: Како су СНС ботови и таблоиди писмо посланика Славише Ристића Владимиру Путину окарактерисали као "позив на убиство Вучића" "Отаџбина": Беспризорни режимски напади на Славишу Ристића личе на хајку која је вођена против Оливера Ивановића. Оливеру су прво запалили кола. Потом су му упали у стан и напали породицу – и на крају га ликвидирали"